****

**Spoznajte dôležité európske filmy s festivalom LUX Film Days**

**Správa / Kamil Krajč / Dátum**

Premietanie troch finalistov filmovej ceny Európskeho parlamentu LUX Prize sa mimo viac ako 50 európskych miest uskutoční aj v Brne v rámci festivalu LUX Film Days v kine Scala. Počas druhého decembrového víkendu 13.-15.12. sa bude v sále univerzitného kina Scala na Moravskom námestí premietať každý deň jeden film o 20:30. Vstup na filmy je bezplatný avšak napriek tomu si je potrebné vstupenku na premietanie rezervovať.

Oficiálny výber súťaže tvorilo 10 filmov no medzi finalistov obiehajúcich kiná po celom kontinente sa dostali iba 3 snímky.

**Království** španielskeho režiséra Rodriga Sorogoyena je politický thriller vytvárajúci obraz skorumpovaného sveta, uprostred ktorého sa nachádza politik na vzostupe Manuel López Vidal. Keď sa na povrch dostane kauza týkajúca sa jeho osoby začnú sa nám odkrývať princípy dnes veľmi relevantnej korupcie medzi verejnými činiteľmi.

Druhým finalistom je dánsky dokumentárny film **Odložený případ: Hammarskjöld**, ktorý natočil novinár a režisér Mads Brügger s pomocou švédskeho súkromného vyšetrovateľa. Pojednáva o smrti šéfa OSN Daga Hammarskjölda z roku 1961, keď neprežil zrútenie lietadla. Záhadný incident vzbudzoval mnoho otázok a dodnes je inšpiráciou pre konšpiračné teórie.

Nedeľný program bude venovaný filmu **Bůh existuje, jej meno je Petrunija** macedónskej filmárky Teony Strugar Mitevskej o žene, ktorá svojím zásahom do náboženského rituálu porušila pravidlo o výlučnej účasti mužov. Dielo je tak kritikou spoločenských pomerov, cirkevných tradícii ale aj médií.

Ceny odovzdáva Európsky parlament od roku 2007 s cieľom upozorniť na filmy, ktoré prispievajú k európskej verejnej diskusii. Vybrané filmy reflektujú súčasné spoločenské a politické problémy, poukazujú na diverzitu tradícií jednotlivých krajín a pomáhajú budovať európsku identitu. Víťaz sa vyhlási na budúcoročnom medzinárodnom festivale v Karlových Varoch, pri čom v minulosti si cenu odniesli aj filmy ako Toni Erdmann či Ida.

Za vášho favorita môžete hlasovať aj vy na webe luxprize.eu. Neovplyvníte tým síce výsledok súťaže hodnotenej porotou avšak môžete vyhrať účasť na spomínanom slávnostnom odovzdaní.